Solidariteit wil myne moderniseer | Maroela Media
Die Solidariteit Beweging het Dinsdag 'n ooreenkoms vir die modernisering van myne onderteken wat sal verseker dat Suid-Afrikaanse myne meer volhoubaar en veilig is.
"Die modernisering van myne moet 'n mensgesentreerde proses wees waar masjinerie die werk verrig in gebiede waar werknemers se veiligheid en gesondheid in gevaar gestel word," sê Gideon du Plessis, hoofsekretaris van Solidariteit.
Die ooreenkoms is tussen die Mandela Mining Precinct (MMP), Solidariteit en ander vakbonde gesluit.
Die MMP is 'n mynbou-gefokusde navorsingsinstansie wat deur die Mineraleraad van Suid-Afrika, die WNNR en die departement van hoër onderwys, wetenskap en innovering op die been gebring is om op innovering, modernisering en volhoubaarheid van myne te fokus.
"Die vooruitgang en volhoubaarheid van die mynbousektor is van uiterste belang, nie net vir die ekonomie en werkskepping nie, maar ook vir die skep van werksekerheid binne die sektor vir diegene wat reeds daar werksaam is," sê Du Plessis.
Volgens Solidariteit is dit belangrik dat hierdie ooreenkoms veral ook 'n voordeel vir mynwerkers inhou.
"Afgesien van 'n veiliger werkomgewing is ons ook van mening dat modernisering geleenthede vir vaardige werknemers kan skep om beter vergoeding te verdien.
"Op hierdie wyse kan Solidariteit dan as vennoot namens sy lede optree om 'n beter toekoms vir mynbou in Suid-Afrika te bewerkstellig."